google/wiki40b huggingface dataset:
Apheledes

Utseende

Middelsstore, avlange, brunlige trebukker med oransje tegninger. Antennene er tynne og noe lengre enn kroppen. Hodet er fremstrakt, med utstående fasettøyne. Pronotum er sylindrisk, lengre enn bredt, med en liten tann litt bak midten av hver side. Dekkvingene er litt avsmalnende bakover. Beina er nokså lange og tynne.

Utbredelse

Artene er endemiske for Madagaskar.
Vollvatnet

Vollvatnet er et kunstig vannreservoar i Kristiansund. Vannet ble anlagt i 1786 av bakermester Svend Andersen Vold (Wold). Han brukte vannet som reservoar for sitt møllebruk som lå på Dale. Grunnen til dette var at det var vanskelig for bakerne i Kristiansund å få malt korn. Møllebruket var i sin tid et imponerende tiltak, og Vold fikk Det kongelige danske Landhusholdningsselskabs sølvmedalje for at han anla møllebruket. Senere ble dette kunstige vatnreservoaret brukt som kraftkilde av Storvik Mekaniske verksted på Dale.
I 1909 fant naturviteren Anders Nummedal spor av steinalderkultur i området. Funnene fikk senere betegnelsen Fosnakulturen. Lokalitetene ved Voldvatnet er ikke fullstendig utgravde. På boplassområdet øst for vatnet ble det i 1909–1910 innenfor et større område samlet inn og gravd frem ca. 2000 flintgjenstander, det meste avfall fra redskapsproduksjon.
I dag benyttes vannet og området rundt som rekreasjonsområde.
Bernsprisen

Bernsprisen er en pris som deles ut årlig av Svenske PEN til en forfatter, journalist eller fotograf som «levert et verdifullt bidrag til skildringen av Stockholms kultur og natur, dens institusjoner og dens utvikling eller Stockholmslivet i andre former». Prisen ble innstiftet i 1963 og er på SEK 15 000 i 2006.
Lukhmi

Lukhmi (urdu: لقمی‎) er en typisk kjøttfarserett servert som små- eller forrett, hovedsakelig i Hyderabad i Telangana i India. De fylles med kjøttfarse laget av fårekjøtt. Retten er en ikkevegetarisk variant av samosa. Navnet kommer fra det tyrkiske navnet på den greske retten loukoumades, lukma. Retten inneholder i tillegg til fårekjøttfarse også yoghurt og mel. Kjøttfarsen er ofte såkalt keema, en typisk indisk kjøttfarserett med curry i. Retten serveres ofte ved bryllup og annen festivitas.
Paviljong

En paviljong er liten rund eller mangekantet bygning i park eller hage. En paviljong brukes til lysthus, restaurant eller sted for å fremføre musikk; musikkpaviljong. Det kan også bety en selvstendig del av et større bygningskompleks.
Ordet paviljong brukes også (ikke minst av politikere) som forskjønnende uttrykk om brakker til f.eks. kontor- eller undervisningsformål.
Rettspsykologi

Rettspsykologi er et fagområde som ligger i skjæringspunktet mellom psykologi og rettssystemet. Fagområdet tilhører vitenskapen anvendt psykologi med innsamling, undersøkelse og presentasjon av psykologiske bevis.
Rettspsykologi omfatter lovanvendelse for å kunne foreta juridiske vurderinger og samhandle adekvat med dommere, advokater og annet rettspersonale. Et viktig aspekt i rettspsykologi er evnen til å vitne i retten, og å omformulere psykologiske funn til et juridisk språk i rettslokalet for å gjøre informasjonen forståelig for rettspersonalet.

Historikk

J. McKeen Cattell ledet et av de første forskningsprosjektene innen rettspsykologi. Cattell undersøkte vitnemål. Han stilte i 1895 en serie med spørsmål til studenter ved Universitetet i Columbia. Undersøkelsen viste at vitnemål kan være svært motstridende.
Cattells resultater initierte en serie med undersøkelser omkring påliteligheten i vitneutsagn. Alfred Binet gjentok Cattells forsøk og undersøkte også resultater fra andre eksperimenter på dette fagområdet. Hans arbeid innen intelligenstesting fikk også betydning for forståelsen av rettspsykologi.
William Stern studerte også pålitelighet av vitneutsagn. Han fant at vitneutsagn kan være svært upålitelige og at følelser spiller en stor rolle for hukommelsen.
Angonyx

Utseende

Middelsstore (vingespenn ca. 50-60 millimeter), brunlige svermere. Forvingens ytterkant er litt innbuktet bak spissen slik at vingen blir en tanke sigdformet. Vingen har også gjerne et lyst tverrbånd i midten. Omtrent to tredjedeler ut i forvingen er det en mer eller mindre tydelig, mørk flekk ved forkanten.

Levevis

I alle fall én av artene har larver på planter i slekten Strychnos (familien Strychnaceae).

Utbredelse

Slekten er utbredt i Australia, Ny-Guinea og på Salomonøyene.
Angonyx testacea er videre utbredt, vestover til det nordlige India og Nepal.
NM i bryting 1946

NM i bryting 1946 ble arrangert i Kristiansund 23.-24. mars. Arrangør var IL Braatt. Kongepokalen ble vunnet av Ingolf Meek.
Ryohei Koike

Karriere

Ryohei Koike startet sin profesjonelle karriere i Oita Trinita i 1999.
Huset ungdomsklubb

Huset Ungdomsklubb (Ofte bare referert til som «Huset») var en klubb i Molde som var rettet mot barn og unge. Den befant seg i Skolevegen 3 og lokalet var deler av gamle Kvam skole. På denne klubben kunne besøkende gjøre diverse aktiviteter. Huset hadde kafé, diskotek, musikkverksted (der omkring ti band øvde fast på det meste), innendørs skaterampe og spillerom (bordtennis, biljard og lignende). Et par ganger i år ble det holdt konserter under navn Huset Rock.
Bygget ble revet i 2017.
Referatprotokoll

En referatprotokoll inneholder innstillinger eller foredrag til de sakene som blir referert i statsråd og som blir avgjort på høyeste nivå ved kongelig resolusjon. Regjeringsinstruksen av 1825 forutsatte at statsråden skulle foredra sakene etter renskreven innstilling i referatprotokoll. Senere er det blitt vanlig å foredra etter konsept, slik at innføringen i referatprotokollen skjedde senere.
Under unionen med Sverige ble innstillingene som ble sendt til Kongen i statsrådsavdelingen i Stockholm, samlet i en stor rekke med regjeringsinnstillinger. Saker som ble avgjort av regjeringen i Christiania ble avgjort ved såkalt høyeste resolusjon. Til disse resolusjonene finner vi innstillingene i departementenes referatprotokoller.
Etter 1905 finnes referatprotokollene bare i departementsarkivene. Tilvisning til journalnummer gjør det mulig å oppspore grunnlagsdokumentene i kontorarkivene. Protokollene for perioden 1814-1833 er digitalisert.
DR SymfoniOrkestret

Historie

Kammersangeren Emil Holm vendte tilbake til Danmark i begynnelsen av 1920-årene etter å ha jobbet mange år på den tyske operascenen. Det skuffet ham å se hvor fattig det danske musikklivet var. Det var veldig få symfonikonserter, og få symfoniorkestre. Holm lagde derfor sitt eget lille ensemble som han hele tiden utvidet. Ensemblet var oppe i elleve musikere da det debuterte med en studiokonsert 28. oktober 1925. 
I de påfølgende årene ble orkesteret utvidet flere ganger og var oppe i 58 fast ansatte musikere, hvilket var nok til de daglige sendingene fra studio. På grunn av det store repertoaret ble orkesteret utvidet med faste assistenter ved torsdagskonsertene.
Den første offentlige konserten ble spilt i 1927, dirigert av komponisten Carl Nielsen. Regelmessige konserter kom i gang fra 1928. I 1933 fikk disse navnet Torsdagskoncerter. Etter Holms avgang i 1937 skulle det bli Nicolai Malko og Fritz Busch som preget torsdagskonsertene, og dermed Radiosymfoniorkesteret. I 1948 ble orkesteret enda en gang utvidet, til 92 musikere, og var dermed det største symfoniorkesteret i Skandinavia. 
Dagens besetning er på omkring hundre musikere. Sjefdirigenten Rafael Frühbeck de Burgos døde sommeren 2014. Den nye sjefdirigenten Fabio Luisi tiltrådte i 2016.
Hardangerbrua

Historikk

Et forslag om å bygge Hardangerbrua ble i 1996 nedstemt av Stortinget med 96 mot 71 stemmer.
I årene etter denne avstemningen endret flere partier, blant annet Ap, Sp og Venstre,
standpunkt i saken, og broen ble vedtatt 28. februar 2006 med 79 mot 24 stemmer. Det var enstemmig flertall for broen i Stortinget, men Fremskrittspartiet stemte imot det vedtatte broforslaget. Frp hadde et eget forslag om full statlig finansiering, men dette forslaget fikk kun Fremskrittspartiets egne stemmer.

Økonomi

Totalt har broen kostet i overkant av 1,8 milliarder 2005-kroner (2,3 mrd kroner i 2013), av dette blir 65 % finansiert av bompenger, fylkeskommunale tilskudd, innsparte ferjetilskudd og ordinære statlige midler . Statens bidrag var på 175 millioner kroner.

Bygging

Broprosjektet ble lagt ut for anbud i juli 2008 med frist i november samme år.
Tirsdag 27. januar 2009 ble kontraktene for Hardangerbrua undertegnet i Vallavik. Danske MT Højgaard fikk kontrakten for stål- og montasjearbeid på Hardangerbrua til 761 millioner kroner. AF Gruppen fikk kontrakten for tilførselsveier på begge sider av fjorden til 310 millioner kroner, mens Veidekke fikk kontrakten for betongarbeidet til brutårnene til 331 millioner kroner. Arbeidet med anlegget startet 26. februar 2009, bygging av tårnene tok til 7. oktober 2009, og spinning av kablene begynte i november 2011. Brua ble åpnet for trafikk 17. august 2013. Det var kommunal- og regionalminister Liv Signe Navarsete som stod for den offisielle åpningen. Flere hundre mennesker deltok.
Mellom dem var også en delegasjon fra Elektroarbeidernes Fagforening som demonstrerte mot at det hadde foregått sosial dumping ved bygging av broen.
Amygdalin

Amygdalin (fra gresk: ἀμυγδάλη mandel), C₂₀H₂₇NO₁₁, også kalt laetrile, er et glykosid opprinnelig isolert fra frøene til treet Prunus dulcis, også kjent som bittermandel, av Pierre-Jean Robiquet
og A. F. Boutron-Charlard i 1803, og deretter utforsket av Liebig og Wöhler i 1830.  Amygdalin markedsføres som Laetrile eller vitamin B-17, men er ikke et vitamin.

Laetrile

Laetrile er en halvsyntetisk variant av amygdalin som ble fremstilt på 1950-tallet, og svært ofte brukes begrepene laetrile og amygdalin om hverandre.

Alternativ kreftmedisin

Markedsføring av den alternative kreftmedisinen B-17 har vakt oppmerksomhet i norske fagmiljøer fordi amygdalin frigir den farlige giften cyanid. Statens legemiddelverk gikk i 2009 ut med en advarsel mot å bruke produktet. Den vitenskapelige forskning som er gjennomført viser at amygdalin har ingen helbredende effekt på kreftpasienter, men stoffet kan derimot kan gi alvorlige bivirkninger som blåsyreforgiftning. Det påstås fra tilhengerne av B-17 at det er blitt gjort vitenskapelige undersøkelser med fremragende funn når det gjelder kreftbehandling, men at disse resultatene er blitt undertrykket som en del av en konspirasjon fra legemiddelbransjen. Blant forsvarerne av B-17 som kreftmedisin er den amerikanske forfatteren G. Edward Griffin som i 1974 skrev boken World Without Cancer og Ty Bollinger som har skrevet boken Step Outside the Box. I Norge har B-17 også blitt frontet av trondheimslegen David De Clive-Lowe. Mange av forkjemperne for B-17 fraråder også konvensjonell kreftbehandling.
En av teoriene bak behandling med B-17 er myten om Hunza-folket som påstås å ha en svært høy gjennomsnittsalder og oppsiktsvekkende god helse grunnet sitt helt spesielle kosthold. Disse mytene er alle vitenskapelig tilbakevist.
I 2004 ble en amerikansk statsborger dømt til fem års fengsel for å ha behandlet kreftpasienter med amygdalin.
Rikers Island

Rikers Island er en øy i East River mellom Queens og The Bronx, New York, USA. Øya er oppkalt etter Abraham Rycken, en nederlandsk nybygger som flyttet til Long Island i 1638 og hvis etterkommere eide Rikers Island frem til 1884, da den ble solgt til kommunen for 180 000 dollar.
Til å begynne med fungerte øya som en arbeidsleir med landbruk. I 1932 åpnet kommunen et fengsel på Rikers Island, og idag består øyas befolkning utelukkende av straff- og varetektsfanger, samt ansatte i fengselsetaten, til sammen vel 20 000. Straffekolonien omfatter idag 10 fengsler, et bakeri, et hovedvaskeri, en skredderforretning, et trykkeri, flere skoler, sykestuer, verksteder, kapeller, treningssentre, matbutikker, frisørsalonger og et kraftverk.
I 1967 fikk øya også en avdeling for kvinnelige fanger.
Fengselet administreres av New Yorks kriminalomsorg, New York City Department of Correction, og hadde i 2009 et budsjett på $860 millioner dollar med 7.000 personer i vaktstyrken og 1.500 sivilansatte som håndterte 14.000 innsatte.
Den eneste forbindelsen til øya er over en 1,3 kilometer lang trefelts bro, Francis R. Buono Memorial Bridge, som åpnet i 1966.
The Revolt

The Revolt var en musikkgruppe fra Harstad som spilte progressiv hardcore punk.
De begynte øve sammen i 2001 og ga i 2003 ut en egenprodusert demo kalt «All Wrongs Rehearsed», etterfulgt av en single i 2005 kalt «Canopy». Et selvtitulert minialbum med syv låter ble sluppet i 2007 og i 2009 kom fullengderen Graves of Wasted Days ut på Loose Limbs Records.
Våren 2007 dro de på en turné i Norge, Sverige og Finland som i ettertid ble dokumentert i DVD-en The Revolt – Dating Scandinavia.
Bandet bestod av: Eirik Abri (gitar), Eirik Vandalsvik (vokal), Tommy Vandalsvik (bassgitar), Ove Melaa (trommer). Tommy og Eirik Vandalsvik er forøvrig brødre.
The Revolt har spilt en stor rolle for musikkscenen i Harstad. Bandet startet i 2004 rockeklubben "Harstad City Rockers" som i 2008 talte over 200 medlemmer. Ved hjelp av dette nettverket arrangerte de konserter og festivaler med tildels kjente og ukjente band fra Norge, Sverige, Frankrike, USA og andre steder. Bandet startet i tillegg sitt eget uavhengige plateselskap, Loose Limbs Records, som hovedsakelig fokuserer på undergrunnsmusikk fra Nord-Norge. Foreløpig har de gitt ut The Revolts mini-album fra 2007, en 7" picture disc med The Last Ninja, The Revolts album «Graves Of Wasted Days» (2009), og en EP med Tromsø-bandet Changeling (2013).
The Revolt ble i 2009 lagt på is til fordel for andre prosjekter.
Europeisk senter for parlamentarisk forsking og dokumentasjon

Europeisk senter for parlamentarisk forskning og dokumentasjon (engelsk European Centre for Parliamentary Research and Documentation, forkortet ECPRD) er et parlamentarisk nettverk dannet som en plattform for samarbeid mellom alle parlament i Europa. ECPRD ble stiftet i Wien i 1977 for å gjøre utveksling av informasjon, idéer og erfaringer lettere for administrasjonen av parlamentene i Europa.
Ekho

Ekho og Pan

Ekho var både vakker og musikalsk. Hun kunne synge og spille på mange instrumenter. Hun bodde i skogen og avslo elskov fra alle menn og guder. Pan, en vellystig guddom, ble forelsket, men hun løp fra ham. Han ble da rasende at han skapte en «panikk» som fikk en gruppe hyrder til å drepe henne. Ekho ble slitt i småbiter og spredt over hele jorden. Jordens gudinne, Gaia, mottok stykkene av Ekho, hvis stemme gjentok for all tid andres siste ord. I en del varianter fikk Pan og Ekho to barn, Iambe  og Iynx. Alternativet til Ekho som mor til de to var nymfen Peitho.

Ekho og Narkissos

Zevs likte godt å besøke vakre nymfer og besøkte dem ofte på jorden. Til sist ble Zevs hustru Hera mistenksom, og kom ned fra Olympos for å undersøke om han var sammen med nymfene.
Tidvis kunne den unge og vakre nymfen Ekho distrahere og fornøye Hera med sin lange og underholdende fortellinger mens Zevs på sin side hadde et eventyr med en annen nymfe. Da Hera oppdaget at hun ble lurt, ble hun så sint at hun straffet den veltalende Ekho med ta fra henne stemmen, unntatt en tåpelig gjentagelse av hva andre måtte rope. Således var det eneste Ekho kunne gjøre var å gjenta stemmen til en annen.
I henhold til Ovids Metamorfoser ble Ekho forgjeves forelsket i en ungdom ved navn Narkissos. Han var sønn av nymfen Liriope fra Thespiai. Elveguden Kephissos hadde en gang innsirklet Liriope med buktningene av sine elver, fanget og forførte henne. Opptatt av sin unge sønns skjebne, gikk Liriope til spåkvinnen Teiresias. Hun spurte om hennes sønn vil leve til å se sin alderdom. Teiresias svarte gåtefullt, «Om han ikke kjenner seg selv.» 
En dag da Narkissos var ut for å jakte på en hjort, fulgte Ekho etter i all hemmelighet, men hun var ikke i stand til å snakke med ham. Da Narkissos til sist merket at noen fulgte etter ham, ropte han: «Hvem der?» og Ekho svarte «Hvem der?» Forvirret tittet Narkissos rundt seg, men så ingen og spurte: «Hvor løper du fra meg?» Ekho gjentok det samme, og til sist sa han: «La oss møtes.» Aldri hadde Ekho vært mer ivrig etter å gjenta noen, og sa «La oss møtes.» Hun kom ut av skogen for å omfavne ham, men han brøt hennes favntak og løp vekk, «Må jeg dø før hva som er mitt er ditt.» Det eneste hun kunne gjenta var, «hva som er mitt er ditt.» Med knust hjerte tilbrakte Ekho livet i ensomme daler hvor hun sørget over sin tapte kjærlighet hun aldri fikk kjenne.
Den mest populære varianten av fortellingen om Ekho og Narkissos forteller at han senere kom til en innsjø uten krusninger, og ble oppslukt av sitt eget speilbilde. Han ble så forhekset i sin egen skjønnhet at han ikke innså at han stirret på seg selv for hvert eneste kjærlighetsord han kom med, ble gjentatt av Ekho. Fra da av fortsatte han å bli dratt til sitt eget speilbilde. Eller, i annen variant, han innså at han var blitt forelsket i seg selv og ingen annen, og drepte seg selv med en kniv i desperasjon. Fra hans bloddråper ynglet den første narsiss, en vakker hvit blomst.
Hiroshi Ninomiya (1969)

Karriere

Hiroshi Ninomiya startet sin profesjonelle karriere i Urawa Reds i 1992. Han har også spilt for Danubio FC og Mito HollyHock.
Militærhistorie (tidsskrift)

Militærhistorie er et norsk tidsskrift som omhandler militærhistorie.
Innholdet varierer fra artikler om militære hendelser, historiske slag, medaljer, tinnsoldater, anmeldelser av bøker, og annet relatert innen emnet militærhistorie.
Bak tidsskriftet står redaktørene Per Erik Olsen og Heine Wang. Bladet ble utgitt første gang i 2008, og det ble gitt ut tre nummer dette året. Mottagelsen var god og opplaget økte fra 6000 til 7000 trykte eksemplarer i løpet av ett år. Bladet utgis på glanset papir og er rikt illustrert. Tidsskriftet selges på Narvesen og via abonnement.
Møretrygd

Møretrygd Gjensidig Forsikring er et gjensidig skadeforsikringsselskap med kontor i Ålesund, Volda og Fosnavåg. Selskapet består av noen mindre selskap som har fusjonert, der de viktigste var Assuranseforeningen «Havfiske» (1871), Sunnmøre Båttrygdelag (1890), Herøy Båttrygdelag (1917) og Volda Branntrygdelag (1866).
I 2015 hadde selskapet en samlet premieinntekt på ca. kr 150 mill og egenkapital på 310 mill. Tradisjonelt var Møretrygd et sjøforsikringsselskap (sjøtrygdelag), men dekker nå også alle vanlige skadeforsikringer for privatpersoner og bedrifter på land. Selskapet tar mål av seg til å bli en viktig aktør i forsikringsmarkedet på nordvestlandet.
Taixu

Liv og virke

Taixus borgerlige navn var Lu Peilin (呂沛林, Lǚ Pèilín). Da han var 16 ble han ordinert til Linjiskolen innen Chan-buddhismen i Xiao Jiǔhuá-tempelet (小九華寺/小九华寺) i Suzhou. Ikke lenge etter ble han gitt dharmanavnet Taixu, som betyr «stor tomhet». I 1909 dro han til Nanjing og ble med i sutraskjæringselskapet grunnlagt av lekbuddhisten Yang Renshan.
Som følge av sine studier av politiske skrifter og artikler av Kang Youwei, Liang Qichao, Tan Sitong og Zhang Taiyan ble Taixu opptatt av buddhismens reform. I 1911, mens han var i Guangzhou, rok han kontakt med revolusjonære som ville styrke Qing-dynastiet, og deltok i noen av deres hemmelige planleggingsmøter. 
Etter at Qing-styret hadde falt grunnla Taixu Foreningen for buddhismens fremme (佛教協進會/佛教协进会 Fójiào xiéjìn hùi), som imidlertid gikk i oppløsning grunnet motstand fra konservative buddhistwe. Taixu gikk inn i religiøs tilbaketrukkenhet (閉關/闭关 bìguān) på Putuo Shan i tre år fra oktober 1914.
Frem til sin død virket Taixu så for fornyelsen av buddhismen i Kina.
Han døde i 1947 i at Jadebuddhaens tempel (玉佛寺. Yùfó sì) i Shanghai.
Lagorai

Topper

Den høyeste toppen i Lagorai i vid forstand er Cima d'Asta (2847 moh.), mens Cima Cece (2754 moh.) er det høyeste fjellet i den nordøstlige delen (dvs. Lagorai i snever betydning). Monte Croce (2488 moh.) er det viktigste fjellet i den sydvestlige delen av området.

Geologi

Selv om Lagorai geografisk vanligvis regnes til Dolomittene, er kjeden geologisk sett nokså forskjellig fra resten av Dolomittene. Mens Dolomittene hovedsakelig består av kalkholdige sedimenter, er Lagorai oppbygd av såkalt insubrisk krystallin, dvs. magmatiske (granitt) og mer eller mindre metamorfe bergarter.
USA-mesterskapet på 100 miles fjelløp 2015

USA-mesterskapet på 100 miles fjelløp 2015 (USATF 100 Mile Trail Championships) ble arrangert 31. januar 2015, som en del av ultraløpet Rocky Raccoon 100 i Huntsville i Texas i USA.
Kalde spor (TV-serie)

Handling

Det finnes ikke noe slikt som en uløst mordsak er mottoet til Peter Boyd og teamet hans av kriminalteknikere og etterforskere. Med innsats fra alle parter, og ikke minst ved hjelp av Storbritannias hemmelige tjenester, MI6, klarer teamet ofte å kaste nytt lys over gamle saker fra fortiden, og sørge for at rettferdigheten omsider skjer fyllest.
Utviklingen innen kriminalteknikk og psykologisk analyse har i vår tid revolusjonert politiets etterforskningsmetoder. Etterforskerne kan gjøre gjennombrudd i saker som har ligget uløst i tiår. Når nye vitenskapelige landevinninger og opplysninger muliggjør det, vil spesialgruppen for uløste kriminalsaker gjenåpne etterforskningen. Enheten har sitt hovedkvarter i London.
Foruten førsteinspektør Peter Boyd, spilt av Trevor Eve, består spesialenheten av psykologieksperten av Grace Foley (Sue Johnston), patologen Eve Lockhart (Tara FitzGerald) samt etterforskerne Spencer Jordan (Wil Johnson) og Stella Goodman (Félicité du Jeu).
Now That's What I Call Music! 3

Now That's What I Call Music! 3 er det tredje samlealbumet i den norske Now That's What I Call Music-serien og ble utgitt 28. juni 2010.
Beyblade

Beyblade (ベイブレード Beiburēdo) er en japansk manga-serie skrevet og illustrert av Takao Aoki. Den ble utgitt i serieform i CoroCoro Comic fra 2000-2002, og de enkelte kapitlene ble deretter samlet og utgitt i 14 bind. Serien fokuserer på en gruppe ungdommer som danner lag som kjemper mot hverandre ved hjelp av svært kraftige snurrebasser kalt «Beyblades» som er fortryllet med magiske ånder.
Mangaen ble også tilpasset og utgitt som en tre sesongers anime-serie. Den første sesongen, som gikk over 51 episoder, gikk på lufta i Japan på TV Tokyo fra 8. januar til 24. desember 2001. Den andre sesongen, Beyblade V-Force gikk over ytterligere 51 episoder fra 7. januar til 30. desember 2002. Den tredje sesongen, Beyblade G Revolution, gikk over 52 episoder fra 6. januar til den ble avsluttet 29. desember 2003. Alle tre sesongene er senere tilpasset og utgitt i engelskspråklig versjon.
En ny serie Beyblade-episoder med nytt persongalleri og nye typer snurrebasser ble slupper i 2009 (2010 i USA), med tittelen Beyblade: Metal Fusion, kalt Metal Fight Beyblade i Japan. I 2010 (2011 i USA) kom en oppfølgerserie kalt Beyblade: Metal Masters.

Leketøy

Det ble også produsert en serie leketøy, basert på snurrebassene fra serien, som oppnådde betydelig popularitet over store deler av verden mellom 2000-2005, med et salg på over 100 millioner gjenstander.
Secluded Rocks

Secluded Rocks er en lav, hovedsakelig banddelt klippe mellom Mulebreen og Cosgrovebreen, som ligger 11 km sør-sørvest for Kemp Peak i Enderby Land. De ble kartlagte fra landmålinger og flyfoto tatt av ANARE (Australian National Antarctic Research Expeditions), 1954–66 og fikk dette navnet på grunn av den avsidesliggande plasseringen.